CELEX: 32017D0675
Language: lv
Date: 2017-04-07 00:00:00
Title: Komisijas Īstenošanas lēmums (ES) 2017/675 (2017. gada 7. aprīlis) par pasākumiem, kā novērst mutes un nagu sērgas vīrusa ievešanu Savienībā no Alžīrijas (izziņots ar dokumenta numuru C(2017) 2432) (Dokuments attiecas uz EEZ. )

8.4.2017   
               
               
                  LV
               
               
                  Eiropas Savienības Oficiālais Vēstnesis
               
               
                  L 97/31
               
            KOMISIJAS ĪSTENOŠANAS LĒMUMS (ES) 2017/675
      (2017. gada 7. aprīlis)
      par pasākumiem, kā novērst mutes un nagu sērgas vīrusa ievešanu Savienībā no Alžīrijas
      
         
            (izziņots ar dokumenta numuru C(2017) 2432)
         
      
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Padomes 1991. gada 15. jūlija Direktīvu Nr. 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 6. punktu,
      ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 5. punktu,
      tā kā:
      
                  (1)
               
               
                  Ar Direktīvu 91/496/EEK nosaka principus, kuri reglamentē veterinārās pārbaudes attiecībā uz dzīvniekiem, ko ieved Savienībā no trešām valstīm. Tajā noteikti pasākumi, ko Komisija var pieņemt, ja trešās valsts teritorijā parādās vai izplatās slimība, kas var nopietni apdraudēt dzīvnieku vai cilvēku veselību.
               
            
                  (2)
               
               
                  Ar Direktīvu 97/78/EK nosaka principus, kuri reglamentē veterinārās pārbaudes attiecībā uz produktiem, ko ieved Savienībā no trešām valstīm. Tajā noteikti pasākumi, ko Komisija var pieņemt, ja trešās valsts teritorijā parādās vai izplatās slimība, kas var nopietni apdraudēt dzīvnieku vai sabiedrības veselību.
               
            
                  (3)
               
               
                  Mutes un nagu sērga ir viena no lipīgākajām liellopu, aitu, kazu un cūku slimībām. Slimību izraisošais vīruss var strauji izplatīties, jo īpaši tad, ja tiek patērēti no inficētiem dzīvniekiem iegūti produkti un lietoti inficēti priekšmeti, tostarp transportlīdzekļi, piemēram, lauksaimniecības dzīvnieku transportēšanai izmantotie. Vīruss vairākas nedēļas atkarībā no temperatūras var saglabāties arī inficētajā vidē ārpus saimniekdzīvnieka.
               
            
                  (4)
               
               
                  2017. gada 31. martā Alžīrija Pasaules Dzīvnieku veselības organizācijai (OIE) apstiprināja mutes un nagu sērgas serotipa A uzliesmojumu valsts rietumu daļā. Tūlītējā paziņojumā citi pasākumi, izņemot vakcināciju, slimības kontrolei nav minēti.
               
            
                  (5)
               
               
                  Mutes un nagu sērgas klātbūtne Alžīrijā var radīt nopietnu risku Savienības lauksaimniecības dzīvnieku populācijai.
               
            
                  (6)
               
               
                  Situācija saistībā ar mutes un nagu sērgu Alžīrijā joprojām ir neskaidra, un uz šo valsti no ES dalībvalstīm tiek eksportēts ievērojams skaits dzīvu liellopu sūtījumu.
               
            
                  (7)
               
               
                  Tādēļ situācija attiecībā uz mutes un nagu sērgu Alžīrijā liek paredzēt aizsardzības pasākumus Savienības līmenī, ņemot vērā mutes un nagu sērgas vīrusa izdzīvošanu vidē un ceļus, kā potenciāli iespējams inficēties ar šo vīrusu.
               
            
                  (8)
               
               
                  Lauksaimniecības dzīvnieku transportlīdzekļi un kuģi, kurus izmanto dzīvu dzīvnieku pārvadāšanai uz Alžīriju, šajā valstī var tikt kontaminēti ar mutes un nagu sērgas vīrusu un tādējādi pēc to atgriešanās Savienībā var radīt slimības ievešanas risku.
               
            
                  (9)
               
               
                  Vispiemērotākais veids, kā mazināt risku, ka vīruss ātri izplatīsies lielos attālumos, ir attiecīga lauksaimniecības dzīvnieku transportlīdzekļu un kuģu tīrīšana un dezinficēšana.
               
            
                  (10)
               
               
                  Tāpēc ir lietderīgi nodrošināt, lai visi lauksaimniecības dzīvnieku transportlīdzekļi un kuģi, kas pārvadājuši dzīvus dzīvniekus uz galamērķiem Alžīrijā, tiktu attiecīgi iztīrīti un dezinficēti un lai šī tīrīšana un dezinficēšana tiktu pienācīgi dokumentēta deklarācijā, ko operators vai vadītājs ievešanas vietā Savienībā iesniedz kompetentajai iestādei.
               
            
                  (11)
               
               
                  Turklāt, tā kā Maroka un Tunisija ir potenciālas tranzītvalstis lauksaimniecības dzīvnieku transportlīdzekļiem, kas atgriežas Savienībā no Alžīrijas, minētie pasākumi būtu attiecināmi arī uz transportlīdzekļiem un kuģiem, kas no Alžīrijas atgriežas caur minētajām valstīm.
               
            
                  (12)
               
               
                  Operatoram vai vadītājam būtu jānodrošina, ka sertifikātu par katra lauksaimniecības dzīvnieku transportlīdzekļa un kuģa, kas pārvadājuši dzīvus dzīvniekus uz galamērķiem Alžīrijā, tīrīšanu un dezinficēšanu glabā vismaz trīs gadus.
               
            
                  (13)
               
               
                  Dalībvalstīm vajadzētu arī būt iespējai noteikt, ka tādiem transportlīdzekļiem, kuri transportē barību no slimības skartajām valstīm vai ir transportējuši barību uz tām un attiecībā uz kuriem nevar izslēgt būtisku mutes un nagu sērgas ievešanas risku Savienības teritorijā, uz vietas jādezinficē riteņi vai jebkura cita transportlīdzekļa daļa, ja to uzskata par nepieciešamu, lai mazinātu minēto risku.
               
            
                  (14)
               
               
                  Šajā lēmumā paredzētie pasākumi būtu jāpiemēro uz laiku, kas ļauj pilnībā izvērtēt mutes un nagu sērgas attīstību tās skartajās teritorijās.
               
            
                  (15)
               
               
                  Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
               
            IR PIEŅĒMUSI ŠO LĒMUMU.
      1. pants
      Šajā lēmumā “lauksaimniecības dzīvnieku transportlīdzeklis” vai “lauksaimniecības dzīvnieku kuģis” ir ikviens transportlīdzeklis vai kuģis, ko izmanto vai kas ir izmantots dzīvu sauszemes dzīvnieku pārvadāšanai.
      2. pants
      1.   Dalībvalstis nodrošina, ka lauksaimniecības dzīvnieku transportlīdzekļa vai lauksaimniecības dzīvnieku kuģa operators vai vadītājs, no Alžīrijas ierodoties tieši vai tranzītā caur Maroku vai Tunisiju, tās dalībvalsts kompetentajai iestādei, kurā atrodas ievešanas vieta Savienībā, sniedz informāciju, kas apliecina, ka lauksaimniecības dzīvnieku vai kravas nodalījums, vajadzības gadījumā arī kravas transportlīdzekļa virsbūve, iekraušanas rampa, aprīkojums, kas bijis saskarē ar dzīvniekiem, riteņi un vadītāja kabīne, kā arī aizsargtērps/apavi, kas izmantoti izkraušanā, pēc pēdējās dzīvnieku izkraušanas ir iztīrīti un dezinficēti.
      2.   Informāciju, kāda minēta 1. punktā, ieraksta deklarācijā, ko izpilda saskaņā ar I pielikumā sniegto paraugu vai jebkādā citā, tam līdzvērtīgā formā, kura aptver vismaz minētajā paraugā norādīto informāciju.
      3.   Kompetentā iestāde 2. punktā minēto deklarācijas oriģinālu glabā trīs gadus.
      3. pants
      1.   Tās dalībvalsts kompetentā iestāde, kurā atrodas ievešanas vieta Savienībā, vizuāli pārbauda lauksaimniecības dzīvnieku transportlīdzekļus, kas no Alžīrijas ierodas tieši vai tranzītā caur Maroku vai Tunisiju, lai noteiktu, vai tie ir pietiekami labi iztīrīti un dezinficēti.
      2.   Kompetentā iestāde, kas dalībvalstī atbild par veterinārā sertifikāta izsniegšanu iekraujamo dzīvo dzīvnieku importam Alžīrijā, vizuāli pārbauda lauksaimniecības dzīvnieku kuģus, lai noteiktu, vai tie pirms dzīvnieku iekraušanas ir pietiekami labi iztīrīti un dezinficēti.
      3.   Ja 1. un 2. punktā minētās pārbaudes liecina, ka tīrīšana un dezinfekcija veikta pietiekami labi, vai ja kompetentās iestādes papildus 1. punktā noteiktajiem pasākumiem noteikušas, organizējušas un veikušas iepriekš tīrītu lauksaimniecības dzīvnieku transportlīdzekļu vai kuģu papildu dezinfekciju, kompetentā iestāde apstiprina šo faktu, izdodot sertifikātu atbilstīgi II pielikumā sniegtajam paraugam.
      4.   Ja 1. un 2. punktā minētās pārbaudes liecina, ka lauksaimniecības dzīvnieku transportlīdzekļa vai kuģa tīrīšana un dezinfekcija nav veikta pietiekami labi, kompetentā iestāde veic vienu no šiem pasākumiem:
      
                  a)
               
               
                  lauksaimniecības dzīvnieku transportlīdzekli vai kuģi pienācīgi tīra un dezinficē kompetentās iestādes izraudzītā vietā pietiekami tuvu ievešanas vietai attiecīgajā dalībvalstī, un izdod 3. punktā norādīto sertifikātu;
               
            
                  b)
               
               
                  ja ievešanas vietas tuvumā nav pienācīga tīrīšanas vai dezinfekcijas aprīkojuma vai ja pastāv risks, ka dzīvnieku produktu atliekas no neiztīrītā lauksaimniecības dzīvnieku transportlīdzekļa vai kuģa var nonākt apkārtējā vidē:
                  
                              i)
                           
                           
                              lauksaimniecības dzīvnieku transportlīdzeklim neļauj iebraukt vai kuģim ienākt Savienībā; vai
                           
                        
                              ii)
                           
                           
                              uz vietas veic neapmierinoši iztīrītā un dezinficētā lauksaimniecības dzīvnieku transportlīdzekļa vai kuģa sākotnēju dezinfekciju, līdz tiek piemēroti pasākumi, kas paredzēti a) apakšpunktā.
                           
                        
            5.   Šā panta 3. punktā minētā sertifikāta oriģinālu lauksaimniecības dzīvnieku transportlīdzekļa operators vai vadītājs glabā trīs gadus. Minētā sertifikāta kopiju kompetentā iestāde glabā trīs gadus.
      4. pants
      Tās dalībvalsts kompetentā iestāde, kurā atrodas ievešanas vieta Savienībā, var noteikt, ka jebkuram transportlīdzeklim, kurš no Alžīrijas vai uz to ir transportējis barību un attiecībā uz kuru nevar izslēgt būtisku mutes un nagu sērgas ievešanas risku Savienības teritorijā, uz vietas jādezinficē riteņi vai jebkura cita transportlīdzekļa daļa, ja to uzskata par nepieciešamu, lai mazinātu minēto risku.
      5. pants
      Šo lēmumu piemēro līdz 2018. gada 30. aprīlim.
      6. pants
      Šis lēmums ir adresēts dalībvalstīm.
      
         Briselē, 2017. gada 7. aprīlī
         
            
               Komisijas vārdā –
            
            
               Komisijas loceklis
            
            Vytenis ANDRIUKAITIS
         
      
      
         (1)  OV L 268, 24.9.1991., 56. lpp.
      
      
         (2)  OV L 24, 30.1.1998., 9. lpp.
      
      
         I PIELIKUMS
         
            Paraugs deklarācijai, ko iesniedz lauksaimniecības dzīvnieku transportlīdzekļa/kuģa operators/vadītājs, kurš iebrauc no Alžīrijas un no Alžīrijas caur Maroku vai Tunisiju
         
         Es, lauksaimniecības dzīvnieku transportlīdzekļa/kuģa … (1) operators/vadītājs,
         apliecinu, ka:
         
                     —
                  
                  
                     Dzīvnieki un barība pēdējoreiz izkrauti:
                     
                                 Valsts, reģions, vieta
                              
                              
                                 Datums (dd.mm.gggg.)
                              
                              
                                 Laiks (hh.mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
               
                     —
                  
                  
                     Pēc izkraušanas lauksaimniecības dzīvnieku transportlīdzeklis/kuģis ir iztīrīts un dezinficēts. Iztīrīti un dezinficēti ir lauksaimniecības dzīvnieku vai kravas nodalījums, [kravas transportlīdzekļa virsbūve] (2), iekraušanas rampa, aprīkojums, kas bijis saskarē ar dzīvniekiem, riteņi un vadītāja kabīne, kā arī izkraušanas laikā izmantotais aizsargtērps/apavi.
                  
               
                     —
                  
                  
                     Tīrīšana un dezinficēšana notika:
                     
                                 Valsts, reģions, vieta
                              
                              
                                 Datums (dd.mm.gggg.)
                              
                              
                                 Laiks (hh.mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
               
                     —
                  
                  
                     Ražotāja ieteiktajā koncentrācijā lietots dezinfekcijas līdzeklis (3):
                     …
                  
               
                     —
                  
                  
                     Nākamā dzīvnieku iekraušana notiks:
                     
                                 Valsts, reģions, vieta
                              
                              
                                 Datums (dd.mm.gggg.)
                              
                              
                                 Laiks (hh.mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
                        
                     
                                 Datums
                              
                              
                                 Vieta
                              
                              
                                 Operatora/vadītāja paraksts
                              
                           
                                  
                              
                              
                                  
                              
                              
                                  
                              
                           
                                 Lauksaimniecības dzīvnieku transportlīdzekļa operatora/vadītāja vārds, uzvārds un adrese (lielajiem burtiem)
                              
                           
               
            (1)  Ierakstīt lauksaimniecības dzīvnieku transportlīdzekļa/kuģa reģistrācijas/identifikācijas numuru.
         
            (2)  Nevajadzīgo svītrot.
         
            (3)  Norādīt vielu un koncentrāciju.
      
      
         II PIELIKUMS
         
            Tīrīšanas un dezinficēšanas sertifikāta paraugs lauksaimniecības dzīvnieku transportlīdzekļiem/kuģiem, kas iebrauc no no Alžīrijas un no Alžīrijas caur Maroku vai Tunisiju
         
         Es, apakšā parakstījies(-usies) ierēdnis(-e), apliecinu, ka:
         
                     1.
                  
                  
                     Šodien pārbaudīju lauksaimniecības dzīvnieku transportlīdzekli(-us)/ kuģi(-us) ar reģistrācijas/identifikācijas numuru(-iem) … (1) un vizuālā pārbaudē konstatēju, ka lauksaimniecības dzīvnieku vai kravas nodalījums, [kravas transportlīdzekļa virsbūve] (2), iekraušanas rampa, aprīkojums, kas bijis saskarē ar dzīvniekiem, riteņi un vadītāja kabīne un izkraušanas laikā izmantotais aizsargtērps/apavi ir pietiekami labi iztīrīti.
                  
               
                     2.
                  
                  
                     Informācija sniegta, izmantojot Komisijas Īstenošanas lēmuma (ES) 2017/675 (3) I pielikuma deklarācijas paraugu vai citā līdzvērtīgā veidā, kas aptver Īstenošanas lēmuma (ES) 2017/675.
                  
               
                     Datums
                  
                  
                     Laiks
                  
                  
                     Vieta
                  
                  
                     Kompetentā iestāde
                  
                  
                     Ierēdņa paraksts (*1)
                     
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                     
                        Zīmogs:
                     
                  
                  
                     Vārds, uzvārds lielajiem burtiem:
                     …
                  
               
            (1)  Ierakstīt lauksaimniecības dzīvnieku transportlīdzekļa(-u)/kuģa(-u) reģistrācijas/identifikācijas numuru(-us).
         
            (2)  Nevajadzīgo svītrot.
         
            (3)  Komisijas 2017. gada 7. aprīļa Īstenošanas lēmums (ES) 2017/675 par pasākumiem, kā novērst mutes un nagu sērgas vīrusa ievešanu Savienībā no Alžīrijas (OV L 97, 8.4.2017., 31. lpp.).
         
            (*1)  Zīmoga un paraksta krāsai jāatšķiras no drukātā teksta krāsas.